PTT ร่วงเกือบ 3% รับผลกระทบราคาน้ำมันดิบ WTI ทำระดับปิดต่ำสุดในรอบ 6 ปีครึ่ง
PTT ลบเกือบ 3% หลังราคาน้ำมันดิบ WTI ทำระดับปิดต่ำสุดในรอบ 6 ปีครึ่ง โดย ณ เวลา 11.09 น. ราคาหุ้นอยู่ที่ 265 บ. ลบ 8 บ. หรือ 2.93% สูงสุดที่ 271 บ. ต่ำสุดที่ 263 บ. มูลค่าซื้อขายที่ 2.54 พันลบ. ขณะที่ บล.เคเคเทรด มองว่าแนวโน้มกำไร PTT ใน Q3/58 อ่อนตัว พร้อมปรับกำไรปีนี้ลง 10% เหลือ 7.4 หมื่นลบ.
20 ส.ค. 2558

ผู้สื่อข่าวรายงานว่า ราคาหุ้นบริษัท ปตท. จำกัด (มหาชน) หรือ PTT ณ เวลา 11.09 น. ราคาอยู่ที่ 265 บาท ลบ 8 บาท หรือ 2.93% สูงสุดที่ 271 บาท ต่ำสุดที่ 263 บาท มูลค่าซื้อขายที่ 2.54 พันล้านบาท ขณะที่ดัชนีตลาดหุ้นไทยโดยรวมลบ 0.48%

บล.เคเคเทรด ระบุในบทวิเคราะห์ (20 ส.ค.) ว่าปัจจัยเสี่ยงกระทบผลประกอบการไตรมาส 3/58 ของ PTT รวมถึงภาพรวมในครึ่งปีหลังปี 58 อยู่ที่ราคาน้ำมันที่ปรับลดลงอย่างต่อเนื่องในช่วง 2 เดือนที่ผ่านมา ส่วนหนึ่งเป็นผลมาจากอุปทานส่วนเกินในตลาดที่มากกว่า 1 – 1.5 ล้านบาร์เรลต่อวัน รวมทั้งแนวโน้มอุปทานยังมีโอกาสขยายตัว จาก
(1) การส่งออกน้ำมันของอิหร่านที่เพิ่มขึ้น หลังชาติมหาอำนาจยกเลิก Section จากปัญหานิวเคลียร์ก่อนหน้า คาดว่าปริมาณส่งออกจะอยู่ที่ 5 – 7 แสนบาร์เรลต่อวัน ในช่วง 6 เดือนข้างหน้า
(2) ท่าทีของ OPEC ที่จะไม่ลดกำลังผลิต ขณะที่การประชุม OPEC จะเกิดขึ้นอีกครั้งในช่วง ธ.ค. 58 นอกจากนี้ผลประกอบการไตรมาส 3/58 ยังมีความเสี่ยงจากการรับรู้กำไรจากกลุ่มธุรกิจการกลั่นและปิโตรเคมีที่ลดลง จากราคาน้ำมันและ Margin ของธุรกิจที่ลดลง
ขณะที่ปรับกำไรสุทธิปี 58 ของ PTT ลง 10% จากเดิมที่ 8.3 หมื่นล้านบาท เหลือ 7.4 หมื่นล้านบาท เพื่อสะท้อนการปรับลดกำไรสุทธิของ PTTEP ก่อนหน้านี้ (PTT ถือหุ้น 65.3%) โดยกำไรสุทธิ 6M58 คิดเป็น 62% ของประมาณการใหม่ โดยแนวโน้มกำไรปกติครึ่งปีหลังมีโอกาสอ่อนตัวจากการรับรู้กำไรจากกลุ่มธุรกิจ E&amp;P กลุ่มธุรกิจโรงกลั่นและปิโตรเคมีที่ลดลง อย่างไรก็ตามกำไรปี 58 ยังกำไรพิเศษจากการนำหุ้น SPRC เข้าซื้อขายในตลาดหลักทรัพย์ เป็น Upside (ยังไม่รวมในประมาณการ) ขณะที่มูลค่าเหมาะสมใหม่อยู่ที่ 363 บาท (เดิม 385 บาท) ยังแนะนำ “ซื้อ”
ขณะที่ บล.เมย์แบงก์ กิมเอ็ง (ประเทศไทย) ระบุว่า ราคาน้ำมันดิบ WTI ทำระดับปิดต่ำสดในรอบ 6 ปี คาดว่ากดดันกลุ่มพลังงานต่อเนื่อง อาทิ  บริษัท ปตท. จำกัด (มหาชน) หรือ PTT, บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP, บริษัท พีทีที โกลบอล เคมิคอล จำกัด (มหาชน) หรือ PTTGC